SKRIFTLIG FORESPØRGSEL E-1802/02

af Laura González Álvarez (GUE/NGL) til Kommissionen

(24. juni 2002)

Om: Motorvej A-8 gennem Cantabrien (Asturien, Spanien) og overholdelse af fællesskabsretten

Motorvejen A-8 gennem Cantabrien i Fyrstendømmet Asturien i Spanien vil på strækningerne Tamón-Otur og Otur-provinsgrænsen til Lugo provinsen, som finansieres af EFRU, berøre fem af de ti kommuner, som har den højeste mælkekvote. Der er blevet ydet EF-midler til de pågældende kvægbrug over Leader-programmet. I løbet af de seneste fem år er der godkendt mere end 200 planer for etablering

af unge landmænd og næsten 600 forbedringsplaner, hvortil der er afsat over 400 mio. pesetas. På en betydelig del af disse brug, som modtager støtte fra Fællesskabet, vil støtten enten blive indskrænket eller indstillet.

Denne selvmodsigende anvendelse af EF-midler forværres yderligere af den manglende overholdelse af direktiv 85/337/EØF(1) som ændret ved direktiv 97/11/EF(2), hvori det fastsættes, at der skal foretages en undersøgelse af tre alternativer til infrastrukturer med sådanne karakteristika, hvad der ikke har været tilfældet. Endvidere er der foretaget forskellige VVM-vurderinger af samme infrastruktur, en metode som gør det lettere at nå frem til en positiv VVM-vurdering, men som ikke giver et samlet overblik over motorvejens konsekvenser for miljøet og samfundet. Virkningerne for miljøet vil også blive meget alvorlige for forbindelsen med Galicien ved overgangen over Ría del Eo, som er et særligt fuglebeskyttelsesområde med en fauna og flora, der er beskyttet i henhold til direktivet om levesteder.

Har Kommissionen kendskab til dette projekt og dets negative aspekter, som vil berøre de fem nævnte asturianske kommuner, hvis de pågældende strækninger gennemføres?

Mener Kommissionen ikke, at de spanske myndigheder i medfør af direktiv 85/337/EØF som ændret ved direktiv 97/11/EF bør tage hensyn til et alternativ, som indebærer en minimal indvirkning af miljøet og samfundet i det pågældende område?

Hvilke foranstaltninger påtænker Kommissionen at træffe i det foreliggende tilfælde for at sikre, at de relevante fællesskabsbestemmelser overholdes?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(5. august 2002)

Det må først understreges, at Kommissionen har modtaget en klage, der ligeledes tager de forhold op, som det ærede medlem omtaler, og som gælder projektet vedrørende strækningen Tamón-Otur på motorvej A-8. Dette projekt er for øjeblikket genstand for en analyse i Kommissionen med henblik på at sikre, at den relevante fællesskabslovgivning overholdes.

Derimod har Kommissionen ikke kendskab til den eventuelle mangelfulde anvendelse af fællesskabsretten i relation til strækningen Otur-grænsen til provinsen Lugo. Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, som ændret ved Rådets direktiv 97/11/EF af 3. marts 1997, og Rådets direktiv 92/43/EØF af 21. maj 1992 om bevaring af naturtyper samt af vilde dyr og planter(1) kunne i givet fald finde anvendelse i forbindelse med motorvejsprojektet på den angivne strækning, Derfor har Kommissionen henvendt sig til de spanske myndigheder og anmodet om deres bemærkninger til de nævnte forhold med henblik på at sikre, at fællesskabsretten overholdes behørigt i det foreliggende tilfælde.

Desuden pålægger direktiv 85/337/EØF en forpligtelse til at underkaste projekter anført i bilag I en vurdering af disses virkninger på miljøet. Det motorvejsprojekt, der er genstand for den skriftlige forespørgsel, falder ind under denne kategori. Direktivet indeholder imidlertid ingen kriterier for, hvilket alternativ der skal vælges i forbindelse med en sådan vurdering.

Hvad angår samfinansiering via strukturfondene af de resterende vejfsnit, der skal anlægges for at fuldføre motorvej A-8 gennem Cantabrien, skal det understreges, at dette indgår blandt foranstaltningerne i det integrerede operative program for Asturien. Ifølge de informationer, der er modtaget fra de spanske myndigheder, er der for de pågældende strækningers vedkommende foretaget en forudgående undersøgelse af projektets almennyttige karakter. På indeværende stadium har myndighederne ikke indgivet nogen ansøgning om samfinansiering.

(1) EFT L 206 af 22.7.1992.